**Δελτίο Τύπου**

**Δωρεάν Βιωματικό Σεμινάριο Πρώτων Βοηθειών του Δήμου Δάφνης-Υμηττού σε συνεργασία με τον Ερυθρό Σταυρό**

Ο Δήμος Δάφνης-Υμηττού, σε συνεργασία με τα Δημοτικά Ιατρεία, το ΚΕΠ Υγείας και τον Ελληνικό Ερυθρό Σταυρό, πραγματοποίησε με επιτυχία ένα τρίωρο Δωρεάν Βιωματικό Σεμινάριο Πρώτων Βοηθειών. Το σεμινάριο προσέλκυσε μεγάλο αριθμό συμπολιτών μας, επιτυγχάνοντας την ευαισθητοποίηση και βασική εκπαίδευση των συμμετεχόντων στις θεμελιώδεις αρχές των πρώτων βοηθειών.

Κατά τη διάρκεια του σεμιναρίου, o εξειδικευμένος εκπαιδευτής του Ελληνικού Ερυθρού Σταυρού, Γιώργος Μόσχοβος, παρουσίασε ζωτικής σημασίας τεχνικές για την αντιμετώπιση έκτακτων καταστάσεων, όπως η Καρδιοαναπνευστική Αναζωογόνηση (ΚΑΡΠΑ), η διαχείριση τραυματισμών και η παροχή άμεσης φροντίδας σε περιπτώσεις λιποθυμίας ή πνιγμού. Μέσα από τη βιωματική προσέγγιση, οι συμμετέχοντες είχαν την ευκαιρία να εφαρμόσουν στην πράξη όσα έμαθαν, ενισχύοντας την αυτοπεποίθηση και την ετοιμότητά τους για τυχόν ανάγκες. Η διαδραστική φύση του σεμιναρίου, μέσω ερωτοαπαντήσεων μεταξύ του κοινού και των εκπαιδευτών, κράτησε αμείωτο το ενδιαφέρον όλων.

Η Αντιδήμαρχος Προστασίας και Προαγωγής της Δημόσιας Υγείας Ανδριάνα Μαγγίτα, σε δήλωσή της, ευχαρίστησε τον Ελληνικό Ερυθρό Σταυρό, ιδιαίτερα τον Πρόεδρο του Ελληνικού Ερυθρού Σταυρού, Δρ Αντώνιο Αυγερινό, όπως και όλους τους συμμετέχοντες, επισημαίνοντας τη σημασία της γνώσης πρώτων βοηθειών για την προστασία της ζωής και της υγείας των πολιτών. Παράλληλα, υπογράμμισε τη δέσμευση του Δήμου να συνεχίσει να προσφέρει ανάλογες δράσεις που ενδυναμώνουν την τοπική κοινωνία.

Ο Δήμαρχος Δάφνης-Υμηττού Νικόλαος Τσιλίφης, συνεπής στις δεσμεύσεις του, στηρίζει ανάλογες πρωτοβουλίες, επιδιώκοντας την ευαισθητοποίηση των πολιτών και τη βελτίωση της ποιότητας ζωής των δημοτών.